Kommissionens forordning (EF) nr. 6/2001

af 4. januar 2001

om gennemførelsesbestemmelser til Rådets forordning (EF) nr. 1804/98 hvad angår åbning af et toldkontingent for indførsel af restprodukter fra fremstilling af majsstivelse henhørende under KN-kode 2303 10 19 og 2309 90 20 med oprindelse i USA

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1804/98 af 14. august 1998 om fastsættelse af autonom told for restprodukter fra fremstilling af majsstivelse henhørende under KN-kode 2303 10 19 og 2309 90 20 og om oprettelse af et toldkontingent for indførsel af restprodukter fra fremstilling af majsstivelse (corn gluten feed) henhørende under KN-kode 2303 10 19 og 2309 90 20 med oprindelse i USA(1), særlig artikel 5, og

ud fra følgende betragtninger:

(1) Efter USA's indførelse af en beskyttelsesforanstaltning i form af kvantitativ restriktion over for indførsel af hvedegluten med oprindelse bl.a. i EF vedtog Rådet forordning (EF) nr. 1804/98, som fastsætter en autonom told på 50 EUR/ton for restprodukter fra fremstilling af majsstivelse henhørende under KN-kode 2303 10 19 og 2309 90 20 med oprindelse i USA og årlig åbning af et toldkontingent for indførsel af 2730000 tons af disse produkter med en toldsats på 5 EUR/ton.

(2) Nævnte forordning anvendes fra 1. juni 2001 eller fra femtedagen efter den dato, hvor Verdenshandelsorganisationens (WTO) Instans til Bilæggelse af Tvister træffer afgørelse om, at den beskyttelsesforanstaltning, USA anvender, er uforenelig med WTO-aftalerne.

(3) Det forventes, at WTO's Instans til Bilæggelse af Tvister i januar 2001 træffer afgørelse om, at den beskyttelsesforanstaltning, der anvendes af USA, er uforenelig med WTO-aftalerne. Den autonome told, der er fastsat ved forordning (EF) nr. 1804/98, anvendes derfor fra femtedagen efter datoen for afgørelsen fra WTO's Instans til Bilæggelse af Tvister, og der bør fastlægges gennemførelsesbestemmelser for åbning af toldkontingentet fra denne dato til den 31. maj 2001. Eventuel åbning af et nyt toldkontingent fra 1. juni 2001 vil blive fastsat ved en senere forordning.

(4) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(2), senest ændret ved forordning (EF) nr. 2787/2000(3), kodificerer bestemmelserne for forvaltning af toldkontingenterne, der skal anvendes i kronologisk rækkefølge efter datoerne for godkendelse af erklæringer om overgang til fri omsætning.

(5) For at sikre effektiv forvaltning af dette kontingent bør der kræves fremlæggelse af bevis for varernes oprindelse.

(6) Af hensyn til den juridiske sikkerhed bør der fastsættes overgangsforanstaltninger for produkter, der på datoen for iværksættelsen af forordning (EF) nr. 1804/98 allerede er under forsendelse til EF.

(7) Når toldkontingentet på 2730000 tons er opbrugt, indføres der på ny toldfritagelse.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

Det toldkontingent for produkter med oprindelse i USA, der er angivet i bilaget, åbnes fra femtedagen efter datoen for den afgørelse, der træffes af WTO's Instans til Bilæggelse af Tvister, til 31. maj 2001.

Adgang til dette toldkontingent er betinget af fremlæggelse af et oprindelsescertifikat, der opfylder betingelserne i artikel 47 i forordning (EØF) nr. 2454/93. Oprindelsescertifikaterne kan kun godkendes, hvis de pågældende produkter opfylder EF-oprindelsesbestemmelserne på området.

Artikel 2

Det toldkontingent, der er omhandlet i artikel 1, forvaltes af Kommissionen efter bestemmelserne i artikel 308a til 308c i forordning (EØF) nr. 2454/93.

Artikel 3

1. Undtaget fra anvendelsen af denne forordning og den autonome told er produkter, der er under forsendelse fra USA til EF.

2. Produkter anses for at være under forsendelse til EF, hvis:

- de har forladt USA, inden denne forordning trådte i kraft, og

- de transporteres fra indladningsstedet i USA til lossestedet i EF med et gyldigt transportdokument, udstedt inden denne forordning trådte i kraft.

3. Stk. 1 anvendes på betingelse af, at det over for toldmyndighederne kan dokumenteres, at betingelserne i stk. 2 er opfyldt.

Artikel 4

Der anvendes nultold på alle produkter, der er omfattet af denne forordning og indført ud over den mængde, som er fastsat i bilaget, inden 1. juni 2000, og det pågældende toldkontingent lukkes øjeblikkeligt.

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra femtedagen efter datoen for den afgørelse, der træffes af WTO's Instans til Bilæggelse af Tvister.

Kommissionen offentliggør i De Europæiske Fællesskabers Tidende en meddelelse vedrørende datoen for den afgørelse, der træffes af WTO's Instans til Bilæggelse af Tvister.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. januar 2001.

På Kommissionens vegne

Franz Fischler

Medlem af Kommissionen

(1) EFT L 233 af 20.8.1998, s. 1.

(2) EFT L 318 af 20.12.1993, s. 18.

(3) EFT L 330 af 27.12.2000, s. 1.

BILAG

>TABELPOSITION>